

**Grinnfhiosrúchán do Chonraitheoirí BOO**

Clár na nÁbhar

[Ginearálta 2](#_Toc84310200)

[Sainmhínithe 2](#_Toc84310201)

[Struchtúir an Grinnfhiosrúcháin – Pointí Teagmhála 4](#_Toc84310202)

[An Nós Imeachta Bailíochtaithe 4](#_Toc84310203)

[Iarratas ar Nochtadh Grinnfhiosrúcháin 6](#_Toc84310204)

[An Próiseas Iarratais - ríomh-ghrinnfhiosrúchán 6](#_Toc84310205)

[Próiseas Measúnaithe BOO 7](#_Toc84310206)

[Cosaint Sonraí 8](#_Toc84310207)

[AGUISÍN 1 – Soiléiriú ar ábhar na ndoiciméad nochta agus an próiseas achomhairc maidir le Faisnéis Shonraithe. 9](#_Toc84310208)

# Ginearálta

Ní mór grinnfhiosrúchán a dhéanamh ar gach duine atá á mheas lena fhostú ag Bord Oideachais agus Oiliúna Átha Cliatha agus Dhún Laoghaire (ar a dtabharfar BOOÁCDL ina dhiaidh seo), lena n-áirítear fostaithe díreacha, oibrithe deonacha agus/nó daoine atá ar thaithí oibre, nó ag a Eagraíochtaí Cleamhnaithe. Caithfear an grinnfhiosrúchán sin a dhéanamh de réir Bheartas Grinnfhiosrúcháin BOOÁCDL, atá bunaithe ar na hAchtanna um an mBiúró Náisiúnta Grinnfhiosrúcháin (Leanaí agus Daoine Soghonta), 2012 go 2016.

Ní mór grinnfhiosrúchán a dhéanamh de réir an Achta thuas, agus i gcomhréir leis na nósanna imeachta a ordaíonn an Biúró Náisiúnta Grinnfhiosrúcháin, ar aon duine a dhéanann obair nó gníomhaíocht, a bhfuil sé ina pháirt riachtanach agus rialta di rochtain a bheith ag an duine sin ar leanaí nó daoine soghonta, nó go mbíonn sé/sí i dteagmháil le leanaí nó daoine soghonta mar chuid den obair nó gníomhaíocht sin.

Cé nach bhfuil feidhm ag an “Acht” i leith duine a chuidíonn ar bhonn ócáideach ach amháin sa chás go n-áirítear an méid a leanas leis an gcúnamh sin - cóitseáil, meantóireacht, comhairle, múineadh nó oiliúint le haghaidh leanaí nó daoine soghonta, is é fírinne an scéil nach mór measúnú riosca a dhéanamh ar aon duine / eagraíocht a fhaigheann <<Name of ETB>> agus/nó Ball den Lucht Bainistíochta ar conradh lena chinneadh an bhfuil gá le grinnfhiosrúchán.

Ní mór measúnú riosca a dhéanamh sula bhfaightear seirbhísí, ach i gcás éigeandála caithfear an measúnú riosca a dhéanamh a luaithe is féidir agus laistigh de 24 uair an chloig tar éis an tseirbhís a fháil. Maidir leis an riosca atá i gceist le rochtain rialta a bheith ag an duine / eagraíocht atá ar conradh le haghaidh seirbhísí ar leanaí nó aosaigh shoghonta, i gcás ina meastar an riosca sin a bheithe ina riosca meánleibhéil nó ardleibhéil ansin ní bhainfear leas as an gconradh / seirbhís nó cuirfear ar ceal é/í go dtí go gcuirfear an grinnfhiosrúchán i gcrích.

I gcúinsí áirithe, ina n-úsáidtear na daoine agus/nó na conraitheoirí céanna go rialta le haghaidh obair ghearrthréimhseach, ní mór measúnú riosca agus an próiseas grinnfhiosrúcháin a chur i bhfeidhm i leith na seirbhísí sin.

Tá foirm um measúnú riosca ar fáil ar leithligh agus ba cheart cóip a choinneáil i ngach Coláiste / Ionad / suíomh agus seolfar cóip ar aghaidh chuig Roinn Acmhainní Daonna <<Name of ETB>> Human Resource Department.

# Sainmhínithe

Cén sainmhíniú a thugtar ar leanbh?

**Chun críocha ghrinnfhiosrúchán an Gharda Síochána**, is é an sainmhíniú a thugtar ar leanbh ná duine atá faoi bhun 18 mbliana d’aois.

Cén sainmhíniú a thugtar ar dhuine soghonta?

Ciallaíonn duine soghonta duine, seachas leanbh, a bhfuil neamhord meabhrach air nó uirthi, bíodh sé sin mar thoradh ar thinneas meabhrach nó néaltrú; atá faoi mhíchumas intleachtúil; a bhfuil lagú fisiceach air nó uirthi, cibé acu mar thoradh ar ghortú, breoiteacht nó aois; nó atá faoi mhíchumas coirp; atá de chineál nó de mhéid a chuireann srian ar chumas an duine é nó í féin a chosaint ar dhochar ó dhuine eile, nó a fhágann go dteastaíonn ón duine cúnamh le gnáthghníomhaíochtaí laethúla, lena n-áirítear éadaí a chur air nó uirthi féin, ithe, dul ag siúl, nó é nó í féin a ní nó a fholcadh.

# Struchtúir an Grinnfhiosrúcháin – Pointí Teagmhála

De réir an “Achta”, d’ainmnigh BOOÁCDL cúpla duine mar “Dhaoine Idirchaidrimh” (DI). Úsáidtear é seo anois in ionad ‘Duine Údaraithe’ mar a úsáideadh roimhe seo. Is é is cuspóir don Duine Idirchaidrimh go mbeadh líon teoranta daoine ag plé leis an bpróiseas grinnfhiosrúcháin agus go gcoinneofaí ionracas na n-oibríochtaí idir na heagraíochtaí agus an Biúró Grinnfhiosrúcháin. Ar an gcaoi sin laghdófar aon dúbailt nach gá agus cuirfear córas oibriúcháin níos simplí ar fáil chun an próiseas fadtéarmaach a bhainistiú.

Foráiltear leis an “Acht” freisin do “Úsáideoirí Cléirigh” (ÚC) a chur ar bun a bheidh sé d’aidhm acu cabhrú leis an bpróiseas grinnfhiosrúcháin a riar, tacú leis an Duine Idirchaidrimh, gníomhú mar phointe teagmhála agus aitheantas na n-iarratasóirí a bhailíochtú. Aithneoidh BOOÁCDL roinnt Úsáideoirí Cléirigh.

Ainmneoidh BOOÁCDL duine mar an Duine Ainmnithe i gColáistí / in Ionaid áirithe chomh maith. Is é is cuspóir don ról sin cuidiú leis an bpróiseas um aitheantas a bhailíochtú agus a chinntiú go gcoinnítear taifid chuí sa Choláiste / san Ionad ar son na heagraíochta. D’fhéadfadh níos mó ná Duine Ainmnithe amháin a bheith i ngach suíomh, mar shampla Príomhoide, Leas-Phríomhoide agus/nó baill foirne riaracháin.

Déanfaidh an Duine Idirchaidrimh, Úsáideoirí Cléirigh nó Duine Ainmnithe an cruthúnas aitheantais a bhailíochtú trí fhéachaint ar an mbunchóip, fótachóip a dhéanamh de agus an fhótachóip a shíniú lena dheimhniú go bhfaca siad an bhunchóip. Ansin déanfaidh an Príomhoide/Bainisteoir an fhoirm grinnfhiosrúcháin comhlánaithe mar aon le fótachóipeanna sínithe de chruthúnas aitheantais a sheoladh ar aghaidh chuig an Duine Idirchaidrimh.

I gcás baill foirne a earcaítear go díreach tríd an gcóras e-Recruit CORE, déanfar grinnfhiosrúchán orthu mar chuid den phróiseas earcaíochta.

# An Nós Imeachta Bailíochtaithe

Is ceanglas de réir an “Achta” é aitheantas duine a bhailíochtú le haghaidh grinnfhiosrúcháin. Ionas go bhféadfaí an bailíochtú sin a dhéanamh, beidh ar an duine ar a ndéanfar an grinnfhiosrúchán na doiciméid seo a leanas a chur isteach lena bhfoirm ghrinnfhiosrúcháin;

* Pas nó Ceadúnas Tiomána (formáid nua an chárta creidmheasa) nó Cárta Seirbhísí Poiblí Éireannach

agus

* P.60 / P.45 / duillín pá (a bhfuil seoladh baile air) nó bille fóntais úrnua (ní ghlacfar le billí fóin phóca) nó ráiteas Bainc / Cumainn Chreidmheasa

De réir mar a mholann an Biúró Náisiúnta Grinnfhiosrúcháin, úsáidtear an córas aitheantais phearsanta 100 pointe, mura bhfuil duine ábalta aon cheann de na doiciméid thuas a sholáthar. I gcásanna mar sin, úsáidfidh an Duine Ainmnithe an seicliosta 100 pointe chun a chinntiú go gcuirtear doiciméid mhalartacha isteach lena gcomhlíonfar na 100 pointe (foirm ceangailte leis seo).

Maidir le hiontrálaithe nua a earcaítear trí chóras e-recruit BOOÁCDL, etbvacancies.ie, iarrfar na doiciméid thuas mar chuid den phróiseas earcaíochta. Cinnteoidh an Coláiste/Bainisteoir an Ionaid i gcás iontrálaithe nua nach n-earcaítear trí e-Recruit an Bhoird Oideachais agus Oiliúna go gcuirfear in iúl dóibh nach mór an bailíochtú sin a sholáthar, in éineacht lena bhfoirm ghrinnfhiosrúcháin comhlánaithe, go pearsanta don Úsáideoir Cléirigh/Duine Idirchaidrimh is gaire.

# Iarratas ar Nochtadh Grinnfhiosrúcháin

Nuair a bheidh measúnú riosca curtha i gcrích agus go gcinneann an Príomhoide / Bainisteoir go bhfuil gá le grinnfhiosrúchán, tabharfar na foirmeacha cuí don duine agus/nó don chonraitheoir (lena n-áirítear fochonraitheoirí agus fostaithe na gconraitheoirí agus na bhfochonraitheoirí araon más ábhartha) chun a bheith rannpháirteach sa phróiseas. Tá sé de fhreagracht ar an bPríomhoide / mBainisteoir a chinntiú go ndéantar grinnfhiosrúchán ar gach conraitheoir agus go gcoinnítear liosta de chonraitheoirí ar a ndearnadh grinnfhiosrúchán iomchuí maidir le gach tionscadal agus / nó socrú leanúnach.

# An Próiseas Iarratais - ríomh-ghrinnfhiosrúchán

* Ní mór do na hiarratasóirí an chóip chrua sínithe den Fhoirm Ghrinnfhiosrúcháin comhlánaithe a chur i láthair go pearsanta, lena n-áirítear cruthúnas aitheantais mar atá sonraithe thuas, don Phríomhoide / Bhainisteoir ar an láithreán nó do Bhainisteoir BOO an tionscadail.
* Cinnteoidh an Príomhoide / Bainisteoir go ndéantar na foirmeacha go léir a chomhlánú i gceart, déanfaidh sé/sí fótachóip agus nótaireacht lena dhearbhú go bhfaca sé/sí na bundoiciméid, agus cuirfidh sé/sí **ainm an Choláiste i bhformáid ghiorraithe (túslitreacha an ainm iomláin) agus tagairt na baisce (más infheidhme) sa roinn “Do thag.” sa chúinne ar dheis ag barr na foirme** sula seolfar ar aghaidh í chuig Roinn Acmhainní Daonna BOO lena próiseáil ag an Duine Idirchaidrimh. Beidh an fhaisnéis bhunúsach a bheidh ag teastáil don chóras ríomh-ghrinnfhiosrúcháin le fáil san fhoirm sin
* Déanfaidh an tÚsáideoir Cléirigh / Duine Idirchaidrimh ábhartha na sonraí ar fhoirm na cóipe crua a bhailíochtú agus an fhaisnéis atá inti a údarú agus a ionchur sa chóras ríomh-ghrinnfhiosrúcháin ionas go n-eiseofar cuireadh chuig an iarratasóir.
* Gheobhaidh iarratasóirí nasc tríd an seoladh ríomhphoist a thug siad chun an próiseas grinnfhiosrúcháin a chomhlánú ar líne.
* Ní mór é sin a chomhlánú a luaithe is féidir mar tá an cuireadh am-íogair agus bíonn dáta éaga i gceist leis.
* Má theipeann ar chonraitheoirí a chinntiú go gcuireann na fostaithe agus na fochonraitheoirí go léir a bhfoirmeacha cóipe crua isteach laistigh de thréimhse shonraithe d’fhéadfaí an tairiscint i leith conartha a tharraingt siar agus an conradh a thairiscint don chéad chonraitheoir eile ar an bpainéal.
* Cuirtear doiciméad an nochta grinnfhiosrúcháin **(soiléiriú ar an ábhar in Aguisín 1)**, ar fáil don Duine Idirchaidrimh i bhformáid leictreonach tríd an gcóras.
* Déanfar doiciméid nochta a íoslódáil agus a shábháil go leictreonach chuig fillteán leictreonach.
* Déanfaidh <<Name of ETB>> measúnú ar an nochtadh i gcomhréir leis na treoirlínte faoi mheasúnú.
* Nuair a chuirfear an measúnú i gcrích seolfar cóip ar aghaidh chuig an duine go leictreonach tríd an seoladh ríomhphoist a soláthraíodh don Duine Idirchaidrimh mar aon le deimhniú ar an measúnú.
* Cuirfear toradh an mheasúnaithe in iúl do Bhainisteoirí ábhartha BOO nuair is gá sin.
* Cuirfear ainmneacha na mball foirne a cheadófar ar láithreáin BOO in iúl do chonraitheoirí ach ní chuirfear aon ábhar a nochtadh in iúl dóibh.
* Beidh sé de fhreagracht ar an bPríomhoide / mBainisteoir a sheiceáil go rialta go ndearnadh grinnfhiosrúchán iomchuí ar na conraitheoirí go léir ar an láithreán agus go bhfuair siad cead ó BOOÁCDL a bheith ar an láithreán.

# Próiseas Measúnaithe BOO

* Cuirfear an t-eolas go léir arna nochtadh ag an mBiúró san áireamh agus measúnú á dhéanamh ar oiriúnacht an duine atá mar ábhar an nochta chun an obair nó gníomhaíochtaí ábhartha a chomhlíonadh.
* Ní cheadófar do chonraitheoirí tús a chur le gníomhaíochtaí nó obair ábhartha ar son na heagraíochta go dtí go gcuirfear an measúnú i gcrích. Mura bhfaightear grinnfhiosrúchán sásúil féadfar an conradh a tharraingt siar ón gconraitheoir láithreach nó féadfar a mholadh don chonraitheoir duine eile a chur isteach chun an obair ar conradh a dhéanamh.
* Cinnfidh BOOÁCDL cibé an bhfuil grinnfhiosrúchán sásúil nó nach bhfuil agus beidh na cinntí críochnaitheach

Agus measúnú á dhéanamh ar ábhair doiciméid nochta maidir le Taifid Choiriúla agus/nó Faisnéis Shonraithe cuirfear an méid seo a leanas i bhfeidhm;

1. Gan Aon Chiontú ar Taifead

I gcás nach bhfuil aon chiontú ar taifead déanfar an tairiscint fostaíochta a dheimhniú (ar choinníoll gur comhlíonadh na coinníollacha eile go léir a bhaineann leis an tairiscint).

1. Taifead Coiriúil

Ciallaítear an méid a leanas le taifead coiriúil i ndáil le duine –

1. Taifead ar chiontuithe an duine, cibé an raibh siad laistigh den Stát nó lasmuigh de, maidir le cionta coiriúla ar bith, in éineacht le haon orduithe coimhdeacha nó iarmhartacha a rinneadh de bhun na gciontuithe sin, agus/nó
2. Taifead ar aon ionchúisithe atá ar feitheamh in aghaidh an duine sin, cé acu an raibh siad laistigh den Stát nó lasmuigh de, maidir le cion coiriúil ar bith.
3. *Cionta Mótarthráchta:*

Go ginearálta, fiú nuair a nochtar cionta mótarthráchta ní bheidh aon tionchar aige sin ar cheapachán chuig post agus/nó seirbhísí ach amháin sa chás go bhfuil an duine sin á mheas le haghaidh poist / seirbhíse dá mbeidh ceadúnas glan tiomána ag teastáil. Sna cásanna sin déanfar iad a eisiamh go huathoibríoch ó cheapachán chuig an bpost agus/nó ó na seirbhísí

1. *Mionchionta Oird Phoiblí:*

Na cionta seo a leanas faoin Acht um Cheartas Coiriúil (Ord Poiblí) 1994

:

* Alt 4 (Meisce),
* Alt 5 (Iompar mí-ordúil),
* Alt 6 (Iompraíocht bhagrach, mhaslach nó tharcaisneach),
* Alt 7 (Ábhar atá colúil a dháileadh nó a chur ar taispeáint),
* Alt 8 (Mainneachtain ordachán ó chomhalta den Gharda Síochána a chomhlíonadh),
* Alt 9 (Bac toiliúil).

Maidir le haon nochtadh ina bhfuil taifead coiriúil, i ndáil le Mionchionta Oird Phoiblí, cuirfidh an Bainisteoir atá i gCeannas ar Ghrinnfhiosrúchán agus Stiúrthóir Seirbhísí an nochtadh sin faoi chaibidil i ndáil leis an bpost / na seirbhísí ar chuir an duine sin isteach air/orthu. Déanfaidh na cinnteoirí an riosca féideartha a bhaineann leis an gcion a phlé agus d’fhéadfaidís cinneadh a dhéanamh buaileadh leis an duine atá i gceist chun faisnéis bhreise a iarraidh. Nuair a bheidh na cinnteoirí sásta go bhfuil an fhaisnéis ábhartha go léir acu déanfar cinneadh maidir le cibé an dtabharfar cead don duine sin rochtain a fháil ar láithreán BOO nó nach dtabharfar agus cuirfear an cinneadh sin in iúl.

1. Faisnéis Shonraithe

I gcás faisnéis shonraithe i ndáil le duine atá mar ábhar iarratais ar nochtadh grinnfhiosrúchán, is é a bhíonn i gceist ná faisnéis a bhaineann le cinneadh nó líomhain go ndearna sé/sí díobháil do dhuine eile, a fuair an Biúró ó –

* An Garda Síochána de bhun imscrúdaithe ar chion nó de bhun aon fheidhme eile arna tabhairt don Gharda Síochána de réir achtaithe ar bith nó faoin dlí coiteann

Nó

* eagraíocht sceidealaithe de bhun Alt 19 den Acht

Maidir leis an duine agus atá de chineál a bheadh ina chúis imní réasúnach bona fide go bhféadfadh an duine sin –

1. díobháil a dhéanamh do leanbh nó duine soghonta,
2. a bheith ina chúis le díobháil a dhéanamh do leanbh nó duine soghonta,
3. leanbh nó duine soghonta a chur i mbaol,
4. iarracht a dhéanamh chun díobháil a dhéanamh do leanbh nó duine soghonta, nó
5. duine eile a spreagadh chun díobháil a dhéanamh do leanbh nó duine soghonta.

Ciallóidh nochtadh faisnéise sonraithe go n-eisiafar an duine go huathoibríoch ó cheapachán agus/nó sheirbhísí i bhfianaise an bhoinn ar a soláthraíonn an Biúró Náisiúnta Grinnfhiosrúcháin an fhaisnéis shonraithe sin agus go dtugtar ceart achomhairc don duine chun achomharc a dhéanamh le Príomh-Oifigeach an Bhiúró.

# Cosaint Sonraí

Ní dhéanfar aon fhaisnéis a fhaigheann BOOÁCDL maidir le grinnfhiosrúchán a úsáid ná a nochtadh chun críche ar bith seachas measúnú a dhéanamh ar oiriúnacht an duine don cheapachán agus / nó do na seirbhísí.

Coinneofar na taifid go léir i gcomhréir le Beartas Cosanta Sonraí agus Sceidil Coinneála Taifead an Bhoird Oideachais agus Oiliúna. Coinneofar taifid an chonraitheora maidir le Grinnfhiosrúchán ar feadh thréimhse an chonartha i ndáil le tionscadail shonracha, lena n-áirítear suas go dtí an síniú deiridh ag deireadh na tréimhse fabhtanna, tráth a ndéanfar an íocaíocht choinneála (deiridh) chuig an gconraitheoir nó ar feadh tréimhse nach faide ná 4 bliana i gcásanna ina n-aithnítear go mbeidh na seirbhísí ag teastáil ar bhonn rialta (i.e. mionoibreacha cothabhála).

# AGUISÍN 1 – Soiléiriú ar ábhar na ndoiciméad nochta agus an próiseas achomhairc maidir le Faisnéis Shonraithe.

**Doiciméad Nochta Grinnfhiosrúcháin**

Áireofar an méid seo a leanas i ndoiciméad nochta grinnfhiosrúcháin i ndáil leis an duine atá mar ábhar an iarratais ar nochtadh grinnfhiosrúcháin –

* Sonraí na gníomhaíochta coiriúla (más ann di) a bhaineann leis an duine, agus ráiteas ar an bhfaisnéis shonraithe (más ann di) a bhaineann leis an duine a chinn Príomh-Oifigeach an Bhiúró gur cheart í a nochtadh de réir an “Achta”.

Nó

* Ráiteas ina luaitear nach bhfuil aon taifead coiriúil ná faisnéis shonraithe ann maidir leis an duine sin.

**Taifead Coiriúil**

Ciallaítear an méid a leanas le taifead coiriúil i ndáil le duine –

1. Taifead ar chiontuithe an duine, cibé an raibh siad laistigh den Stát nó lasmuigh de, maidir le cionta coiriúla ar bith, in éineacht le haon orduithe coimhdeacha nó iarmhartacha a rinneadh de bhun na gciontuithe sin, agus/nó
2. Taifead ar aon ionchúisithe atá ar feitheamh in aghaidh an duine sin, cé acu an raibh siad laistigh den Stát nó lasmuigh de, maidir le cion coiriúil ar bith.

**Faisnéis Shonraithe**

I gcás faisnéis shonraithe i ndáil le duine atá mar ábhar iarratais ar nochtadh grinnfhiosrúchán, is é a bhíonn i gceist ná faisnéis a bhaineann le cinneadh nó líomhain go ndearna sé/sí díobháil do dhuine eile, a fuair an Biúró ó –

* An Garda Síochána de bhun imscrúdaithe ar chion nó de bhun aon fheidhme eile arna tabhairt don Gharda Síochána de réir achtaithe ar bith nó faoin dlí coiteann

nó

* eagraíocht sceidealaithe de bhun Alt 19 den Acht

maidir leis an duine agus atá de chineál a bheadh ina chúis imní réasúnach bona fide go bhféadfadh an duine sin –

1. díobháil a dhéanamh do leanbh nó duine soghonta,
2. a bheith ina chúis le díobháil a dhéanamh do leanbh nó duine soghonta,
3. leanbh nó duine soghonta a chur i mbaol,
4. iarracht a dhéanamh chun díobháil a dhéanamh do leanbh nó duine soghonta, nó
5. duine eile a spreagadh chun díobháil a dhéanamh do leanbh nó duine soghonta.

**Measúnú a Dhéanamh ar Fhaisnéis Shonraithe**

Ní dhéanfar cinneadh chun faisnéis shonraithe a nochtadh ach amháin sa chás go gcreideann Príomh-Oifig an Bhiúró go bhfuil an fhaisnéis sin de chineál a bheadh ina chúis imní réasúnach bona fide go bhféadfadh an duine atá mar ábhar an ghrinnfhiosrúcháin díobháil a dhéanamh do leanbh nó duine soghonta nó iarracht a dhéanamh chun díobháil a dhéanamh do leanbh nó duine soghonta nó leanbh nó duine soghonta a chur i mbaol díobhála. Caithfidh Príomh-Oifigeach an Bhiúró a bheith sásta freisin go bhfuil an nochtadh riachtanach, comhréireach agus réasúnta sna cúinsí chun leanaí nó daoine soghonta a chosaint.

Cuirfidh Príomh-Oifigeach an Bhiúró in iúl don té atá mar ábhar an ghrinnfhiosrúcháin i scríbhinn go bhfuil sé beartaithe aige/aici faisnéis shonraithe a nochtadh ina leith agus tabharfaidh an Príomh-Oifigeach achoimre ar an bhfaisnéis shonraithe dó/di. Cuirfear in iúl don duine atá mar ábhar an ghrinnfhiosrúcháin freisin go bhféadfadh sé/sí aighneacht i scríbhinn a chur isteach maidir leis an bhfaisnéis shonraithe lena mbaineann.

Má tá duine míshásta le cinneadh Phríomh-Oifigeach an Bhiúró, féadfaidh sé/sí, tráth nach déanaí ná 14 lá tar éis an dáta ar seoladh fógra chuig an duine sin maidir leis an gcinneadh, achomharc a dhéanamh le hOifigeach Achomhairc in aghaidh an chinnidh.

D’fhéadfadh an tOifigeach Achomhairc an méid seo a leanas a dhéanamh agus achomharc á mheas aige/aici –

* Cinneadh Phríomh-Oifigeach an Bhiúró a dhearbhú, go hiomlán nó i bpáirt, nó
* Cinneadh Phríomh-Oifigeach an Bhiúró a chur i leataobh go hiomlán nó i bpáirt agus cinneadh eile a chur ina ionad de réir mar a mheasann an tOifigeach Achomhairc a bheith iomchuí.

Cuirfidh an tOifigeach Achomhairc a chinneadh/cinneadh i ndáil le hachomharc, agus na cúiseanna leis an gcinneadh sin, in iúl don achomharcóir agus do Phríomh-Oifigeach an Bhiúró i scríbhinn. Beidh páirtí le hachomharc ábalta achomharc a dhéanamh chuig an Ard-Chúirt ar phointe dlí agus beidh an t-achomharc sin críochnaitheach agus conclúideach.